b'\n_START_ARTICLE_\nPatam\xc3\xa4ki\n_START_SECTION_\nMaantiede ja asutus\n_START_PARAGRAPH_\nPatam\xc3\xa4en kunnan pinta-ala on 69 neli\xc3\xb6kilometri\xc3\xa4. Se rajoittuu id\xc3\xa4ss\xc3\xa4 Hatsinan piirin Kommunarin, etel\xc3\xa4ss\xc3\xa4 Susaninan ja Novyi Svetin ja l\xc3\xa4nness\xc3\xa4 Verev\xc3\xa4n kuntiin sek\xc3\xa4 pohjoisessa Pietarin kaupungin Pu\xc5\xa1kinin piiriin. Pinta-alasta 74,6\xc2\xa0% on maatalousmaata, 16,1\xc2\xa0% asuinaluetta, 7,4\xc2\xa0% mets\xc3\xa4\xc3\xa4 ja 1,6\xc2\xa0% vesist\xc3\xb6j\xc3\xa4._NEWLINE_Kunta sijaitsee Inkerin yl\xc3\xa4ng\xc3\xb6n ja Nevan alangon siirtym\xc3\xa4alueella. Seudulla virtaavat Inkereenjoki ja Venjoki. Hy\xc3\xb6tykaivannaisiin kuuluvat hiekka, sora, turve ja dolomiitti._NEWLINE_Keskuskyl\xc3\xa4n lis\xc3\xa4ksi kuntaan kuuluu Luukkasin (ven. Luka\xc5\xa1i) taajama ja 15 kyl\xc3\xa4\xc3\xa4: Anttila (Antelevo), Hartikaisi eli Marinova (Marjino), Korpikyl\xc3\xa4 (Korpikjulja), Montila (Mondelevo), Nikkasi eli V\xc3\xa4\xc3\xa4r\xc3\xa4l\xc3\xa4 (Vjarlevo), Pienlopotti (Pokrovskaja), Poritsa (Poritsy), Poru (Bor), Pukkila eli Koprala (Kobralovo), Repola (Reppolovo), Ruussova (Russolovo), Saklina (\xc5\xa0aglino), Saksala eli Suuri-Selkelev\xc3\xa4 (Bol\xc5\xa1oje Sergelevo), Vekkil\xc3\xa4 (Vekkelevo) ja V\xc3\xa4hikk\xc3\xa4l\xc3\xa4 (Vjahtelevo). Toiseksi suurin asutuskeskus on 1\xc2\xa0500 asukkaan Luukkasi. Kunnan alueella sijaitsee viisi puutarhapalsta-aluetta. Kes\xc3\xa4aikaan asukasm\xc3\xa4\xc3\xa4r\xc3\xa4 nousee yli yhteentoista tuhanteen.\n_START_SECTION_\nHistoria\n_START_PARAGRAPH_\nEnnen toista maailmansotaa seudulla asui etup\xc3\xa4\xc3\xa4ss\xc3\xa4 inkerinsuomalaisia ven\xc3\xa4l\xc3\xa4ist\xc3\xa4 Pienlopotin kyl\xc3\xa4\xc3\xa4 lukuun ottamatta. Luterilaiset kuuluivat Venjoen seurakuntaan.\n_START_SECTION_\nLiikenne, talous ja palvelut\n_START_PARAGRAPH_\nPatam\xc3\xa4en kautta kulkee Kraasselan, Hatsinan ja Pavlovskin v\xc3\xa4linen maantie. Kunnasta on linja-autoyhteydet Pietariin, Hatsinaan, Pavlovskiin ja Kommunariin. Sen it\xc3\xa4- ja l\xc3\xa4nsipuolitse kulkevat Pietarista etel\xc3\xa4\xc3\xa4n johtavat rautatiet. Korpikyl\xc3\xa4n etel\xc3\xa4puolella on harrastajalent\xc3\xa4jien k\xc3\xa4ytt\xc3\xa4m\xc3\xa4 lentokentt\xc3\xa4._NEWLINE_Seudun perinteinen p\xc3\xa4\xc3\xa4elinkeino on maatalous. T\xc3\xa4rkein maatalousyritys on maitoa, viljaa, perunaa ja vihanneksia tuottava Slavjanka-M. Luukkasissa toimii muuntaja-automatiikkaa ja s\xc3\xa4hk\xc3\xb6kaapelia valmistava Sevzapmonta\xc5\xbeavtomatikan tehdas. Valtaosa ty\xc3\xb6voimasta ty\xc3\xb6skentelee Pu\xc5\xa1kinissa, Pavlovskissa, Hatsinassa ja Pietarissa._NEWLINE_Keskuskyl\xc3\xa4n palveluihin kuuluvat lastentarha, kirjasto, l\xc3\xa4\xc3\xa4kint\xc3\xa4asema ja posti. Luukkasissa toimii koulu, entisen lastentarhan rakennukseen sijoitettu kulttuurikeskus ja l\xc3\xa4\xc3\xa4k\xc3\xa4rin vastaanotto.\n_START_SECTION_\nN\xc3\xa4ht\xc3\xa4vyydet ja matkailu\n_START_PARAGRAPH_\nKunnassa on nelj\xc3\xa4 toisen maailmansodan muistomerkki\xc3\xa4. Matkailupalveluja ei ole.'